**Ministru kabineta noteikumu projekta „Noteikumi par prasībām biometāna,**

**gāzveida stāvoklī esošā ūdeņraža, dekarbonizēto sintētisko gāzu un**

**gāzveida stāvoklī pārvērstas sašķidrinātās dabasgāzes ievadīšanai un transportēšanai dabasgāzes pārvades un sadales sistēmā”**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. | Pamatojums | Ministru kabineta noteikumu projekts „Noteikumi par prasībām biometāna, gāzveida stāvoklī esošā ūdeņraža, dekarbonizēto sintētisko gāzu un gāzveida stāvoklī pārvērstas sašķidrinātās dabasgāzes ievadīšanai un transportēšanai dabasgāzes pārvades un sadales sistēmā” (turpmāk – noteikumu projekts) tiek izdots saskaņā ar Enerģētikas likuma 110.panta sesto daļu, kas paredz, ka Ministru kabinets nosaka tehniskās un drošības prasības, kā arī gāzes kvalitātes raksturlielumus, lai gāzes ievadīšana un transportēšana dabasgāzes pārvades un sadales sistēmā (turpmāk – dabasgāzes sistēma) būtu droša.  |
|  2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Eiropas Komisija (turpmāk – Komisija) šobrīd izstrādā tādu politisko ietvaru, kas veicinātu dabasgāzes aizstāšanu ar atjaunojamo energoresursu (turpmāk – AER) un zema oglekļa satura gāzēm, kā arī pakāpeniski pārtrauktu fosilo gāzu izmantošanu. Konstatēts, ka šī brīža regulatīvais ietvars nenodrošina vienlīdzīgus konkurences apstākļus AER, zema oglekļa satura gāzu un dabasgāzes starpā, radot draudus klimatam draudzīgiem biznesa modeļiem, tādējādi palielinot izmaksas Eiropas Savienības (turpmāk – ES) klimata mērķu sasniegšanai. Līdz ar to šobrīd tiek pārskatīta Eiropas Parlamenta un Padomes 2009. gada 13. jūlija Direktīva 2009/73/EK par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK atcelšanu, kā arī Eiropas Parlamenta un Padomes 2017. gada 25. oktobra Regula 2017/1938/ES par gāzes piegādes drošības aizsardzības pasākumiem un ar ko atceļ Regulu Nr. 994/2010/ES. Tāpat arī paralēli tiek pārskatīta Eiropas Parlamenta un Padomes 2013. gada 17. aprīļa Regula Nr. 347/2013/ES, ar ko nosaka Eiropas energoinfrastruktūras pamatnostādes un atceļ Lēmumu Nr. 1364/2006/EK, groza Regulu Nr. 713/2009/EK, Regulu Nr. 714/2009/EK un Regulu Nr. 715/2009/EK, kas tika publicēta 2020. gada decembrī, kas galvenokārt koncentrējas uz inovatīvu tehnoloģiju un infrastruktūras veicināšanu, piemēram, viedo tīklu, ūdeņraža tīklu vai oglekļa uztveršanas, uzglabāšanas un izmantošanas, enerģijas uzglabāšanas ieviešanu, vienlaikus nodrošinot nozares integrāciju. Būtiski radīt tādu pārrobežu infrastruktūru, kas būtu gatava dekarbonizētu gāzu un CO2 transportēšanai. Šo reformu pamatā uzsvars ir uz godīgu konkurenci integrētas enerģijas sistēmas kontekstā, kas vienlaikus iekļauj tādas AER un zema oglekļa satura gāzes kā ūdeņradis un biometānu vai arī oglekļa uztveršanas, izmantošanas un uzglabāšanas tehnoloģijas, lai sasniegtu enerģētikas un klimata mērķus. Šajā kontekstā arī Latvija atbalsta ūdeņraža kā perspektīva klimatneitralitātes mērķu sasniegšanai energoresursa attīstības stratēģijas tiešu sasaisti ar dabasgāzes nozares dekarbonizāciju. Lai pielāgotu gāzes regulatīvo satvaru, Latvijai ir svarīgi pārskatīt tiesisko satvaru nolūkā izveidot konkurētspējīgu dekarbonizētu gāzes tirgu, kas būtu piemērots atjaunojamajām gāzēm. Tāpat arī uzmanība jāpievērš regulatīvo šķēršļu likvidēšanai un starpnozaru priekšrocībām, ko potenciāli varētu nodrošināt atjaunojamo un zema oglekļa satura gāzu ievadīšana esošajā infrastruktūrā.Komisijai 2020. gada jūlijā pieņemot “Ūdeņraža stratēģiju klimatneitrālai Eiropai”, ES dalībvalsts tīkliem tiek piešķirta ūdeņraža un dekarbonizēto sintētisko gāzu transportēšanas “mugurkaula” loma. Latvija atbalsta “zaļās” elektroenerģijas ražošanu vēja parkos, un, ņemot vērā zināmu saražotās elektroenerģijas fluktuāciju atkarībā no vēja intensitātes, ir paredzēts daļu no “zaļās” elektroenerģijas pārvērst citā energonesējā – ūdeņradī, kura transportēšanai (sākotnēji gan ļoti ierobežotā apjomā) līdz 2% no kopējā transportējamās gāzes apjoma ir paredzēts izmantot esošos dabasgāzes tīklus. Pašlaik spēkā ir Ministru kabineta 2016. gada 4. oktobra noteikumi Nr. 650 “Prasības biometāna un gāzveida stāvoklī pārvērstas sašķidrinātās dabasgāzes ievadīšanai un transportēšanai dabasgāzes pārvades un sadales sistēmā”, kas nosaka prasības biometāna, kā arī gāzveida stāvoklī pārvērstas sašķidrinātās dabasgāzes ievadīšanai un transportēšanai dabasgāzes pārvades un sadales sistēmā. Noteikumu projekts aizvieto 2016. gada 4. oktobrī pieņemtos noteikumus Nr. 650 “Prasības biometāna un gāzveida stāvoklī pārvērstas sašķidrinātās dabasgāzes ievadīšanai un transportēšanai dabasgāzes pārvades un sadales sistēmā”, nosaka tehniskās un drošības prasības ne tikai biometānam, kā arī gāzveida stāvoklī pārvērstas sašķidrinātās dabasgāzes ievadīšanai un transportēšanai dabasgāzes sistēmā, bet arī gāzveida stāvoklī esošam ūdeņradim un dekarbonizētām sintētiskām gāzēm, kā arī papildina gāzes kvalitātes raksturlielumus, lai gāzes ievadīšanas un transportēšanas dabasgāzes sistēmā procesi būtu droši, šos procesus vērtējot arī no ilgtspējas viedokļa.Noteikumu projekta sagatavošanas gaitā tika rūpīgi izvērtēta pastāvošā pieeja, ka dabasgāzes sistēmā ievadāmās un transportējamās aizvietotājgāzes kvalitātes raksturlielumi paredz atšķirīgas robežvērtības dabasgāzes pārvades un sadales sistēmā ievadāmai gāzei. Neskatoties uz to, ka šāda gāzapgādes prakse tiek pielietota vairākās ES dalībvalstīs, tomēr dabasgāzes reversās plūsmas potenciālai nodrošināšanai starp dabasgāzes sadales tīkliem un dabasgāzes pārvades tīkliem ir nepieciešams pa šiem tīkliem transportējamās gāzes kvalitātes robežlielumus noteikt pēc iespējas vienādus, īpaši attiecībā uz ūdeņraža īpatsvaru, lai nodrošinātu ūdeņraža ievadīšanu gan gāzes pārvades tīklos, gan sadales tīklos apjomos līdz 2% no kopējās transportējamās gāzes masas.Atbilstoši LVS EN 16726:2016 “Gāzes infrastruktūra. Gāzes kvalitāte. H grupa” standarta prasībām, dabasgāzes sadales sistēmā ievadāmās un transportējamās gāzes O2 un CO2 robežvērtības var atšķirties no pārvades sistēmā transportējamās gāzes atbilstošajām robežvērtībām. Vienlaikus, ņemot vērā augstāk minētos argumentus, noteikumu gatavošanas procesā dabasgāzes pārvades sistēmas un dabasgāzes sadales sistēmas operators atbalstīja ieceri daļā no dabasgāzes tīkliem pacelt pieļaujamo O2 daudzumu līdz 1%. Noteikumu projekta sagatavošanas gaitā tika konstatēta nepieciešamība noteikt propāna, kā arī butāna un augstāko ogļūdeņražu robežvērtības aizvietotājgāzē, kā arī noteikta nepieciešamība kontrolēt šo robežvērtību aktuālos lielumus aizvietotājgāzes ievadīšanas procesā. Šie rādītāji var būt svarīgi izcelsmes apliecinājumu vai ilgtspējas apliecinājumu kontekstā ar nolūku šo parametru svārstību gadījumā konstatēt iespējamu biometāna ražotāju negodprātīgu rīcību.Noteikumu projekta terminu sadaļā izslēgta piedevu gāzes definīcija, lai atteiktos no pārlieku lielas tehnoloģisko darbību apraksta detalizācijas, un tika ieviests termins “gāzes ievadītājs”, kas precīzāk definē par fiziskās gāzes ievadīšanas tīklā atbildīgo personu, kā arī veikta tehniskā rakstura citu terminu ieviešana un to precizējumi. Noteikumu projekts nosaka atbildības sadalījumu starp sistēmas lietotāju un sistēmas operatoru saistībā ar dabasgāzes sistēmā ievadāmās un transportējamās aizvietotājgāzes uzskaiti un tās kvalitātes raksturlielumu ievērošanu.Aizvietotājgāzes ievadītāja pienākums nodrošināt dabasgāzes sistēmā ievadāmās aizvietotājgāzes attīrīšanu no amonjaka un amīniem papildināts ar precīzi definēto amonjaka – NH3 un amīnu satura ierobežojumu ≤ 0,0001 mol % ievadāmajā aizvietotājgāzē.Noteikumu projekta pielikumā noteiktie aizvietotājgāzes kvalitātes raksturlielumi ievērojami nemaina un neietekmē dabasgāzes sistēmas tehnisko stāvokli, kā arī transportējamās gāzes degšanas galvenos tehniskos parametrus un pieļaujamās vērtības, ierobežojot tādus iespējamos riskus kā:* risks sabiedrības veselībai – jāgarantē droša gāzes sadedzināšana visa veida iekārtās;
* risks dabasgāzes cauruļvadu tīklam – attīrīšanas procesam jāierobežo gāzes sastāvā esošo koroziju izraisošu komponentu daudzums;
* risks gāzes glabātuvēm/krātuvēm (piemēram, saistībā ar baktēriju piesārņojumu) un līdz ar to arī gāzes apgādes drošībai u.c.

Izstrādājot noteikumu projektu, tika ņemta vērā un vērtēta: * ES valstu pieredze un tendences biometāna, gāzveida stāvoklī esošā ūdeņraža un gāzveida stāvoklī pārvērstas sašķidrinātās dabasgāzes ievadīšanā un transportēšanā dabasgāzes sistēmā;
* pašreizējā Latvijas prakse attiecībā uz prasībām gāzu izmantošanai dabasgāzes sistēmā.

Pieslēguma punktā nepārtraukti tiek veikta dabasgāzes sistēmā ievadāmās aizvietotājgāzes kvalitātes raksturlielumu noteikšana, piemērojot LVS EN ISO 6974 sērijas standartos noteiktās metodes un izmantojot atbilstoši sertificētus un verificētus gāzu hromatogrāfus vai tamlīdzīgu mēraparatūru, kā arī tiek nodrošināta šo datu uzkrāšana un nodošana sistēmas operatora rīcībā tādā datu formātā, kas ir pieņemams sistēmas operatoram, kā arī noteiktas sistēmu operatoru tiesības apsekot aizvietotājgāzes ievadītāja tehnoloģiskās iekārtas pieslēguma punktā, kā arī apstādināt aizvietotājgāzes ievadīšanas procesu.Tāpat arī noteikumu projekts paredz Vobbes skaitļa, augstākā sadegšanas siltuma un zemākā sadegšanas siltuma robežvērtību pārrēķinu saskaņā ar bāzes temperatūras apstākļu izmaiņām Noteikumu Nr. 650 pielikumā Nr. 1 un pielikumā Nr. 2. Vobbes skaitlis jeb Vobbes indekss ir degvielas gāzu, piemēram, dabasgāzes, sašķidrinātās naftas gāzes, savstarpējās aizvietojamības rādītājs, un tas bieži tiek definēts gāzes piegādes un transporta pakalpojumu specifikācijās. Tas ir viens no dabasgāzes kvalitātes parametriem, kuram kā pārbaudes metodika tiek izmantots standarts LVS NE ISO 6976:2007 „Dabasgāze. Siltumradītspējas aprēķins, blīvums, relatīvais blīvums un sastāva Vobbes indekss”. Attiecībā uz augstāko siltumspēju, enerģiju un Vobbes skaitli degšanas standarta temperatūra pēc noklusējuma ir 25°C. |
|  3. | Projekta izstrādē iesaistītās institūcijas | AS “Conexus Baltic Grid”, AS “Gaso”, Latvijas biogāzes asociācija, AS “Latvijas gāze”. |
|  4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību tautsaimniecības attīstību un administratīvo slogu** |
|  1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz biometāna, ūdeņraža un dekabonizēto sintētisko gāzu ražotājiem, sašķidrinātās dabasgāzes sistēmas operatoriem un dabasgāzes sistēmas operatoriem. |
|  2. | Tiesiskā regulējuma ietekme uz tautsaimniecību un administratīvo slogu | Noteikumu projekts veicina dabasgāzes tīklu pielāgošanu plašākai integrācijai ar biometāna, ūdeņraža un dekarbonizēto sintētisko gāzu plūsmām, kā arī veicina jaunu tirgus dalībnieku ienākšanu tirgū, nosakot vienotas prasības dažāda veida deggāzēm un to ievadīšanai dabasgāzes sistēmā. |
|  3. | Administratīvo izmaksu monetārs novērtējums | Projekts šo jomu neskar. |
|  4. |  Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Nav |
| 2. | Atbildīgā institūcija | Ekonomikas ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| VI. Sabiedrības līdzdalība un komunikācijas aktivitātes |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji tiek aicināti līdzdarboties, rakstiski sniedzot viedokli par noteikumu projektu tā izstrādes stadijā.Sabiedrības pārstāvji tiek informēti par iespēju līdzdarboties, publicējot paziņojumu par līdzdalības procesu Ekonomikas ministrijas un Valsts kancelejas tīmekļa vietnē. |
| 2. | Sabiedrības līdzdalība projekta izstrādē  | Sabiedrībai tiek dota iespēja izvērtēt un izteikt viedokli par noteikumu projektu, kas publicēts Ekonomikas ministrijas tīmekļa vietnē <https://www.em.gov.lv/lv/diskusiju-dokumenti> un Valsts kancelejas tīmekļa vietnē <https://www.mk.gov.lv/lv/ministru-kabineta-diskusiju-dokumenti> divu nedēļu sabiedriskajai apspriešanai. |
| 3. | Sabiedrības līdzdalības rezultāti  | Pēc sabiedriskās apspriešanas tiks izvērtēti par noteikumu projektu iesniegtie viedokļi un priekšlikumi |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. | Projekta izpildē iesaistītās institūcijas | Dabasgāzes pārvades un sadales sistēmas operatori, gāzes sistēmas lietotāji un valsts institūcijas, kas kontrolē un uzrauga gāzes ievadīšanas un transportēšanas procesus dabasgāzes sistēmā.  |
|  2. |  Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde neietekmēs pārvaldes funkcijas, kā arī nav nepieciešama jaunu institūciju izveide, esošo institūciju likvidācija vai reorganizācija. Tāpat arī noteikumu projekta izpilde tiks nodrošināta esošo cilvēkresursu un finanšu līdzekļu ietvaros. |
|  3. |  Cita informācija | Nav |

Ekonomikas ministrs J. Vitenbergs

Vīza:

Valsts sekretārs E. Valantis

I. Karpoviča 67013192

Inese.Karpovica@em.gov.lv